રસ્તા ઉપરથી બે ધર્મોનાં જુદાં જુદાં ટોળાંઓનો ભિડાવાનો, હિંસાખોરીનો, ભાગંભાગનો અવાજ ફરીથી હવામાં ગુંજ્યો. રુકસારની આંખો ભૂતકાળમાંથી વર્તમાનમાં સામે ફરીથી બંધાઈ ચુકેલા અબ્બુ ઉપર આવી ડોકાઈ. વૃદ્ધ દેહ થાકીને ઊંઘમાં સરી પડ્યું હતું. પોતાના પિતાને દયાથી તાકી રહેલી રુકસારની નજર અચાનક પડખે બેઠેલા શિવની આંખો જોડે મળી. એકીટસે રુકસારને તાકી રહેલા શિવને જોતાં જ રુકસારની આંખોમાં છલોછલ દ્વ્રેષ ઉભરાઈ આવ્યો. કોઈ એના હાથ છોડે તો શિવનું ખૂન જ કરી નાખે એવા તિરસ્કારભર્યા રુકસારના હાવભાવથી શિવને કોઈ ફેર પડતો જ ન હોય એ રીતે એની દૃષ્ટિ રુકસાર પર અવિરત મંડાયેલી હતી.